Toqueꞌnt tzun junt tir Jesús tan yol scyetz wunak.
Itzun taltz scyetz:
—I inaꞌtz,
in chitxekbil yi eꞌ wunak wi munt.
Alchok scyetz yil xom sweꞌj,
quil tzꞌaꞌtij tul tzꞌoꞌtz wutzil,
ma na sjalok tajtzaꞌkl,
nin scambok te yi stzꞌajbil.
Sajeꞌn tzun chitzaꞌwel yi eꞌ parisey yi yol iꞌ:
—Quiꞌc xeꞌ ayol,
na aẍteꞌn na ayolbej awib,
—cheꞌch.
—Quiꞌ.
At xeꞌ yi yol yi na wal nin.
Quiꞌc na ban ko inteꞌn na wakꞌ inkꞌej.
Na yi in wetz,
elnak intxum tetz naꞌ nchinsiteꞌt,
nin na wil naꞌ nchimbeneꞌt.
Poro yi eꞌ cyeruꞌ,
qui na el chitxumuꞌ tetz naꞌ nchinsiteꞌt,
nka naꞌ nchimbeneꞌt.
Na yi na choꞌcuꞌ tan maꞌleꞌn wajtzaꞌkl,
cyajtzaꞌkl tuꞌ wunak na xcon cyanuꞌ.
Ma yi in wetz,
quiꞌc nin jun wunak yi najk chintzan tan maꞌleꞌn yi tajtzaꞌkl.
Yi nink noꞌc wetz tan maꞌleꞌn tajtzaꞌkl jun yaj,
tzꞌaknak cuꞌn lwulej maꞌleꞌn.
Na nkꞌeꞌtz inchuc yil noꞌc tan maꞌleꞌn tajtzaꞌkl,
poro Intaj yi nchinchakon tzaj,
iꞌ jun xomij sweꞌj,
tan maꞌleꞌn cyajtzaꞌkl wunak.
Nchaꞌtz,
at jun xtxolbil yi tzꞌibaꞌnt cyen le chileyuꞌ yi na tal:
‘Ko at cob yaj yi niꞌcuꞌn taneꞌn claril chiyol,
baꞌn tzun kocsajtz.’
Ej nin chaꞌstzun wutaneꞌn wetz.
Na at cob kaxoneꞌn yi na katzan tan talcheꞌn yi imbalajil.
Iteꞌn nin junaꞌtz yi in.
Ma yi junt iꞌtz yi Intaj yi nchinchakon tzaj,
—stzun Jesús scyetz.
Beneꞌnt tzun chijakoltz tetz:
—¿Naꞌ tzun najleꞌt ataj?
—Qui na el chitxumuꞌ tetz yi naꞌ scyetz in,
itzun pyor Intajtz.
Yi nink tzꞌel chitxumuꞌ tetz yi naꞌ scyetz in,
tzꞌelepon tzun chitxumuꞌ-tz tetz yi naꞌ scyetz Intaj,
—stzun Jesús bantz scyetz.
Yi yolaꞌseꞌj xcon tan Jesús te yi na tzan iꞌ tan chichusleꞌn wunak le templo.
Choꞌn at iꞌ le kꞌab caꞌl kale na cuꞌ quent ofrent.
Poro cyaꞌl nin jun nimsaj cꞌuꞌl tan tocseꞌn iꞌ xetzeꞌ,
na ntaxk opon yi tiempil.
Beneꞌn tzun tlol Jesús junt xtxolbil scyetz:
—Yi in wetz,
naꞌjeꞌn.
Nin chocoponuꞌ tan injoyleꞌn,
poro quil chinjal cyanuꞌ.
Ẍchiquimokuꞌ tkꞌab quiluꞌ.
Chaꞌstzun te quiꞌc rmeril yi nink choponuꞌ kalel noponeꞌt wetz.
Cyoqueꞌn tzun yi eꞌ judiy tan yol squibil quib:
—¿Copon ploꞌ biyol tib,
yi na tal tzaj iꞌ sketz yi quiꞌc rmeril tan koponeꞌn ketz kalel tzꞌoponeꞌt iꞌ?
—cheꞌch tzun bantz.
—Yi eꞌ cyeruꞌ,
eꞌuꞌ tetz wuxtxꞌotxꞌ.
Ma yi in wetz,
in tetz tcyaꞌj.
Yi eꞌ cyeruꞌ,
cyajtzaꞌkl tuꞌ wunak xomcheꞌuꞌ teꞌj.
Ma yi in wetz nkꞌeꞌtz cyajtzaꞌkl wunak xomchin teꞌj.
Chaꞌstzun te sotzel chiwutzuꞌ sbneꞌ tan paj quiluꞌ.
Na ko quil cyocsajuꞌ naꞌ scyetz in,
ẍchiquimokuꞌ tkꞌab quiluꞌ,
—stzun Jesús scyetz.
—¿Naꞌ tzun scyetz aẍ?
—cheꞌch tzun.
—Walnak bin scyeruꞌ le xeꞌtzbil tzaj naꞌ scyetz in.
Ej nin nchaꞌtz,
at wiꞌnin eꞌchk takleꞌn yi na icyꞌ tincꞌuꞌl tan talcheꞌn kloꞌ scyeruꞌ.
Na at wiꞌnin chipaltiluꞌ yi tajweꞌn tan walol scyeruꞌ.
Ej nin bintzinin yi inyol yi na wal scyeruꞌ,
na choꞌn sajnak wital te yi jun yi nchinchakon tzaj,
—stzun Jesús bantz scyetz.
Poro qui el chitxum tetz yi iꞌtz yi Taj iꞌ yi na tzan tan yolcheꞌn nin scyetz.
Chaꞌstzun te,
beneꞌnt tlol junt yol scyetz:
—Yil chin chichꞌimbajeꞌnuꞌ tcyaꞌj,
kalenaꞌs tzun tzꞌel chitxumuꞌ tetz yi naꞌ scyetz in.
Ej nin tzꞌelepon chitxumuꞌ tetz yi qui na chintzan tan banleꞌn jun takleꞌn yi in cuntuꞌk.
Ma na Intaj,
yaꞌstzun qꞌuil wukanil.
Na yi jun yi nchinchakon tzaj,
at nin iꞌ sweꞌj.
Qui na chin takꞌ cyen Intaj inchuc,
na ilenin na chintzan tan banleꞌn yi eꞌchk takleꞌn yi na pekꞌ iꞌ teꞌj,
—stzun iꞌ bantz scyetz.
Yi talol Jesús yi eꞌchk yolaꞌseꞌj,
wiꞌnin tzun wunak cyocsaj yol iꞌ.